奉和顏魯公真卿落玄真子舴艋舟歌
作者：皎然
朝代：唐

paragraphs: 滄浪子後玄真子，冥冥釣隱江之汜。
刳木新成舴艋舟，諸侯落舟自茲始。
得道身不繫，無機舟亦閑。
從水遠逝兮任風還，朝五湖兮夕三山。
停綸乍入芙蓉浦，擊汰時過明月灣。
太公取璜我不取，龍伯釣鼇我不釣。
竹竿嫋嫋魚簁簁，此中自得還自笑。
汗漫一遊何可期，後來誰遇冰雪姿。
上古初聞出堯世，今朝還見在堯時。